শাহবাগ আন্দোলন নিয়ে দ্বন্দ্ব আছে, বিভিন্ন ধরনের ভাষ্য আছে এবং থাকাটাই স্বাভাবিক। কেননা সবার পর্যবেক্ষণের ভঙ্গি এক নয়, রাজনৈতিক অবস্থান এক নয়, এক নয় সাংস্কৃতিক গন্তব্য। এ ধরনের দ্বন্দ্ব এবং বিতর্ক ততক্ষণই ইতিবাচক যতক্ষণ তার উদ্দেশ্য থাকে চলার পথ তৈরি করা। কিন্তু সমস্যা হয় তখনই, যখন অপচেষ্টা চালানো হয় মূল উদ্দেশ্যকেই ভিন্ন খাতে বইয়ে দেয়ার। যেমন, এ আন্দোলন শুরুর পর একটি শ্রেণি অপচেষ্টা চালাচ্ছে ট্রাইব্যুনালকে ভেঙে দেয়ার দাবি তোলবার। বিএনপির স্থায়ী কমিটির নেতা তরিকুল ইসলামকে এই কয়েকদিন আগেই বলতে শোনা গেছে, তারা জামায়াতে ইসলামীর ট্রাইব্যুনাল ভেঙে দেয়ার দাবির সঙ্গে একমত নয়, সেই বিএনপিরই আরেক নেতা এবং খালেদা জিয়ার উপদেষ্টা খন্দকার মাহবুব হোসেন আবার দাবি জানাচ্ছেন ট্রাইব্যুনাল ভেঙে দেয়ার। বলছেন, জাতিসংঘের তত্ত্বাবধানে ট্রাইব্যুনাল গঠন করার। অথচ কেন জাতিসংঘের তত্ত্বাবধানে ট্রাইব্যুনাল গঠন ও পরিচালনা সম্ভব নয়, সে বিষয়টি অনেক আগেই মীমাংসিত হয়ে গেছে। খন্দকার মাহবুব ট্রাইব্যুনাল ভেঙে দেয়ার দাবি তুলে, মওদুদ আহমেদ ট্রাইব্যুনালকে অস্বচ্ছ বলে শাহবাগের তারুণ্যের কাছে এই বার্তা পৌঁছে দিয়েছেন যে- তারা চান না যুদ্ধাপরাধীদের বিচার করা হোক। মুক্তিযুদ্ধ যখন শেষ পর্যায়ে তখন হিংস্র দানব পাকিস্তান তাদের পরাজয় ও পতনের আশঙ্কায় জাতিসংঘের তত্ত্বাবধানে শান্তি আলোচনার প্রস্তাব দিয়েছিল-বিএনপি-জামায়াত যুদ্ধাপরাধীদের বিচারের সব পথ রুদ্ধ করার অপচেষ্টায় একইভাবে এখন জাতিসংঘকে টেনে আনতে চাইছে। জাতিসংঘের হস্তক্ষেপে এ সমস্যার সমাধান তো হবেই না, উল্টো জাতিসংঘের শান্তিরক্ষী বাহিনীতে আমাদের দেশের সেনা ও পুলিশ পাঠানো বন্ধ হয়ে যেতে পারে। খালেদা জিয়া যেভাবে জিএসপি সুবিধা বাতিলের জন্য যুক্তরাষ্ট্রের কাছে খোলা নিবন্ধ লিখেছেন, তার উপদেষ্টা এখন একইভাবে জাতিসংঘকে হস্তক্ষেপের আমন্ত্রণ জানানোর মধ্য দিয়ে বিদেশে সেনা ও পুলিশ পাঠিয়ে তাদের দক্ষতা বৃদ্ধির ও বৈদেশিক মুদ্রা আহরণের পথ বন্ধ করার পরিস্থিতি তৈরি করতে চাইছেন।